ประชาชนให้ความสนใจเข้าชมงานเกษตรแฟร์ ประจำปี 2565 ในวันที่ 3 อย่างคึกคัก
วันที่ 3 ของการจัดงานเกษตรแฟร์ ประจำปี 2565 ณ มหาวิทยาลัยเกษตรศาสตร์ บางเขน มีผู้สนใจเข้าชมงานและเลือกซื้อสินค้าอย่างคึกคัก ซึ่งในปีนี้จัดขึ้นภายใต้แนวคิด เกษตรวิถีใหม่ หลังมหันตภัยโควิด โดยเป็นการจัดงานตามมาตรการป้องกันโควิด-19 อย่างเข้มงวด ผู้ที่จะเข้างานต้องแสดงผลการรับวัคซีนแก่เจ้าหน้าที่และเช็คอินผ่านแอปพลิเคชันหมอพร้อม ขณะที่ภายในงานแบ่งออกเป็นโซนต่างๆ เช่น โซนสินค้าเกษตรอุปโภคบริโภค โซนสัตว์เลี้ยง โซนต้นไม้และเครื่องมืออุปกรณ์การเกษตร โซนร้านค้าหน่วยงานภาครัฐและแฟรนไชส์ เป็นต้น นอกจากนี้ ยังมีกิจกรรมจากทางมหาวิทยาลัย อาทิ เวทีการแสดงของนิสิต ณ ลานหน้าอาคารเทพศาสตร์สถิตย์ ตั้งแต่เวลา 18.00 น.-21.00 น. โดยมีการเข้าร่วมกว่า 10 องค์กร เช่น KU band โขนละคอน ดนตรีไทย นิสิตอีสาน ส่งเสริมและเผยแพร่ศิลปวัฒนธรรมภาคเหนือ เป็นต้น ผู้สนใจสามารถเข้าชมงานได้จนถึงวันที่ 5 กุมภาพันธ์นี้ หรือเข้าชมงานแบบเสมือนจริง 360 องศา รวมทั้งสามารถสั่งซื้อสินค้าผ่านช่องทางออนไลน์ ผ่านทางเว็บไซต์ kasetfair.ku.ac.th